पिछिलका तीस बरिस से बिहार के रजनीति दुराहा पर फंसत रहे. एक ओर नीतीश कुमार रहत रहले, दोसरका ओर लालू यादव. ईहे दुराहा में केहू एने खेमा बना के जात रहे, केहू ओने जात रहे. अबकी बिहार के रजनीति तिराहा में फंस गईल बा. एक ओर भाजपा बिया, दोसरका ओर लालू यादव के बेटा तेजस्वी यादव अउरी उनकर पार्टी राजद अउरी एह दुनो के बीच में नीतीश कुमार के फंसान फंस गईल बा. नीतीश कुमार अब एके साथे तीन—चार गो तीर छोड़ के कवनो तरीका से अगिलका बारी खातिर आपन आधार बनावे के तईयारी कर रहल बाड़ें. एक तो उ फेरू से पुरान पड़ल बिहार के विशेष राज्य के दर्जा अभियान वाला हथियार के चमका रहल बाड़ें कि ओकरा नाम पर लोग गोलबंद होखो. दोसरका एनडीए में बिहार के सबके नेता होखे के घोषणा अपने से कर चुकल बाड़ें. तीसरका कहल जा रहल बा कि नीतीश कुमार फेरू से ई कोशिश भी कईले कि राजद अउरी कांग्रेस के संगे ईयारी होखे. नीतीश कुमार ईहां तक तईयारी में रहले कि उ कवनो तरीका से राजद अउरी कांग्रेस के मना लेस कि राज्य के राजनीति में तेजस्वी यादव चेहरा रहिहें बाकि लोकसभा चुनाव में नरेंद्र मोदी के मुकाबला में राहुल गांधी के ना बलुक नीतीश कुमार के उभारल जाव.
bho_Deva